
Reálopciók a vállalati értékteremtés és a menedzseri döntések szolgálatában

A reálopciók biztosítják a statikus módszerekkel ellentétben a reagálási lehetőséget a jövőbeni
eseményekre elsősorban a menedzsment rugalmas döntéshozatali képességén keresztül. A
reálopció elmélet alkalmazása révén a vállalati működés hatékonyságának növelése, valamint
a beruházások optimális kivitelezése valósulhat meg. A kutatás az időzítési probléma
gyakorlati vizsgálatára irányul, amely két érintett területet, a reálopció elméletet, valamint a
beruházás elmélet időzítéssel kapcsolatos szegmensét veszi alapul, nyitott kérdések és kutatási
rések feltárása céljából. A beruházások időzítéssel kapcsolatban a vállalatok számára fontos
kérdés, hogy mikor érdemes a beruházást megvalósítani, illetve amennyiben a projekt időbeni
eltolása mellett döntenek, mennyi ideig célszerű halasztani a beruházást. A dolgozatban a
reálopció elméletet mutatom be annak fogalmán, menedzselésén, értékelésén, valamint a
pénzügyi opciókhoz való viszonyán keresztül, a diszkontált pénzáram alapú értékelés
kritikájának megfogalmazása mellett, illetve a beruházás időzítéssel foglalkozom az
időzítéssel kapcsolatos szabályok, modellek révén, illetve egyes szektorokban megjelenő
beruházás időzítéssel kapcsolatos egyedi jellemzőket vonultatom fel.



